b'\n_START_ARTICLE_\nPatriarchas Kirilas\n_START_PARAGRAPH_\nPatriarchas Kirilas (Vladimiras Michailovi\xc4\x8dius Gundiajevas, rus. \xd0\x92\xd0\xbb\xd0\xb0\xd0\xb4\xd0\xb8\xd0\xbc\xd0\xb8\xd1\x80 \xd0\x9c\xd0\xb8\xd1\x85\xd0\xb0\xd0\xb9\xd0\xbb\xd0\xbe\xd0\xb2\xd0\xb8\xd1\x87 \xd0\x93\xd1\x83\xd0\xbd\xd0\xb4\xd1\x8f\xd0\xb5\xd0\xb2 g. 1946 m. lapkri\xc4\x8dio 20 d., Leningrade, Rusija) \xe2\x80\x93 Rusijos pravoslav\xc5\xb3 ba\xc5\xbeny\xc4\x8dios vyskupas, Maskvos ir visos Rusijos patriarchas._NEWLINE_Mirus Aleksejui II, buvo laikinasis Rusijos Ba\xc5\xbeny\xc4\x8dios vadovas ir patriarcho sosto \xe2\x80\x9eserg\xc4\x97tojas\xe2\x80\x9c._NEWLINE_Nuo 1989 m. Kirilas vadovavo Ba\xc5\xbeny\xc4\x8dios I\xc5\xa1orini\xc5\xb3 ry\xc5\xa1i\xc5\xb3 skyriui. Keliaudavo po pasaul\xc4\xaf, megzdamas ry\xc5\xa1ius su kitomis Ba\xc5\xbeny\xc4\x8diomis, religin\xc4\x97mis bendruomen\xc4\x97mis. D\xc4\x97l to kritikuotas d\xc4\x97l pernelyg glaud\xc5\xbei\xc5\xb3 ry\xc5\xa1i\xc5\xb3 su katalikais. \xc5\xa0e\xc5\xa1tadienio rytais Kirilas apie 10 met\xc5\xb3 ved\xc4\x97 Rusijos valstybin\xc4\x97s televizijos laid\xc4\x85 \xe2\x80\x9eGanytojo \xc5\xbeodis\xe2\x80\x9c, kurioje kalb\xc4\x97avo apie Ba\xc5\xbeny\xc4\x8dios reikalus ir atsakydavo \xc4\xaf \xc5\xbei\xc5\xabrov\xc5\xb3 klausimus apie dvasin\xc4\xaf gyvenim\xc4\x85. Vie\xc5\xa1ajame gyvenime rodydavosi su Rusijos politiniais lyderiais kaip Vladimiras Putinas, pasisakydavo u\xc5\xbe svarb\xc5\xb3 Ba\xc5\xbeny\xc4\x8dios vaidmen\xc4\xaf valstyb\xc4\x97s gyvenime.\n_START_SECTION_\nRinkimai\n_START_PARAGRAPH_\nRinkimai vyko 2008 m. nuo sausio 27 d. iki sausio 29 d. Ba\xc5\xbeny\xc4\x8dios Sinode dalyvavo bei patriarch\xc4\x85 rinko auk\xc5\xa1\xc4\x8diausi hierarchai, pasaulie\xc4\x8di\xc5\xb3, parapij\xc5\xb3 ir vienuolyn\xc5\xb3 dvasininkijos atstovai. Metropolitas Kirilas gavo 508 balsus, Kalugos ir Borovsko metropolitas Klimentas \xe2\x80\x93 169 balsus. Tre\xc4\x8diasis kandidatas \xe2\x80\x93 Minsko ir Slucko metropolitas Filaretas savo kandidat\xc5\xabr\xc4\x85 Rusijos sta\xc4\x8diatiki\xc5\xb3 ba\xc5\xbeny\xc4\x8dios patriarcho rinkimuose atsi\xc4\x97m\xc4\x97 sausio 27 d., paragindamas balsuoti u\xc5\xbe Metropolit\xc4\x85 Kiril\xc4\x85.\n_START_SECTION_\nPo\xc5\xbei\xc5\xabris \xc4\xaf ekumenizm\xc4\x85\n_START_PARAGRAPH_\nMetropolitas Kirilas (mald\xc5\xb3 u\xc5\xbe krik\xc5\xa1\xc4\x8dioni\xc5\xb3 vienyb\xc4\x99 savait\xc4\x97s kontekste) apie Rusijos Ortodoks\xc5\xb3 Ba\xc5\xbeny\xc4\x8dios ekumeninius santykius su kitomis Ba\xc5\xbeny\xc4\x8diomis, bendruomen\xc4\x97mis, teig\xc4\x97, jog artimiausi ry\xc5\xa1iai sta\xc4\x8diatikius sieja su Romos katalikais, su kuriais tik\xc4\x97jimo mokymo klausimais po\xc5\xbei\xc5\xabriai beveik sutampa, ir d\xc4\x97l to Rusijos Ba\xc5\xbeny\xc4\x8dia yra pasiry\xc5\xbeusi palaikyti glaud\xc5\xb3 teologin\xc4\xaf dialog\xc4\x85 su Romos Ba\xc5\xbeny\xc4\x8dia. Be to, su katalikais \xe2\x80\x93 labiau negu su protestanti\xc5\xa1komis bendruomen\xc4\x97mis \xe2\x80\x93 taip pat sieja ir kiti pana\xc5\xa1umai.\n_START_SECTION_\nAsmeninis gyvenimas\n_START_PARAGRAPH_\n2004 m. Rusijos valstybinio humanitarinio universiteto \xc5\xa0e\xc5\xa1\xc4\x97lin\xc4\x97s ekonomikos tyrim\xc5\xb3 centro mokslo darbuotojo Nikolajaus Mitrochino vertinimais (monografijoje apie \xc5\xa1e\xc5\xa1\xc4\x97lin\xc4\x99 Rusijos Ortodoks\xc5\xb3 Ba\xc5\xbeny\xc4\x8dios ekonomin\xc4\x99 veikl\xc4\x85) metropolito Kirilo asmeninis turtas vertintinas 1,5 mlrd. JAV doleri\xc5\xb3 (apie 3,2 milijardo lit\xc5\xb3). 2008 m. Metropolitas Kirilas pateko \xc4\xaf 87 Rusijos milijardieri\xc5\xb3 s\xc4\x85ra\xc5\xa1\xc4\x85. Savaitra\xc5\xa1\xc4\x8dio \xe2\x80\x9eThe New Times\xe2\x80\x9c duomenimis, metropolito Kirilo asmeninis turtas vertinamas 4 milijardais JAV doleri\xc5\xb3 (apie 9,5 milijardo lit\xc5\xb3), apie 900 mln. JAV doleri\xc5\xb3 (2,1 milijardo lit\xc5\xb3) \xe2\x80\x93 2002 m. \xc4\xafsigyti 6 kambari\xc5\xb3 apartamentai prie Maskvos up\xc4\x97s.'